Mąstytojas ir komentarai

Sudarė Aurelijus Katkevičius

„Naujo vardo“ elektroninių knygų tekstų autorių teisės priklauso šių knygų autoriams; apipavidalinimo, viršelių sukūrimo, panaudotų iliustracijų autorių teisės priklauso šiuos darbus atlikusiems asmenims. Lietuvoje autorių teisės saugomos Autorių teisių ir gretutinių teisių įstatymo.

www.naujasvardas.lt

2013

Nuo sudarytojo

Prieš keletą metų – gal penkerius ar šešerius – užėjau parūkyti į Alma Mater Sarbievijaus kiemelį. Mėgstu suoliuką iškart prie atsodinto berželio – mėgstu žiūrėti į kontraforsus, į knygyną, į ant suolelio prie knygyno sėdinčias antrakurses filologes, ekskursantus kinus, laipteliais iš Sarbievijaus lipančius į Didįjį.

Pasėdėjau cigaretę, žiūrėdamas į tuščią fontaną ir prisimindamas savo krikštynas, kai Algis Sabaliauskas kažkokią fuksę prancūzistę kamavo: „Išversk mano fufaikę į prancūzų kalbą...“ Pareiti į kontorą bus toloka. Pagalvojau, kad gera proga apsilankyti įstaigoje po baltų katedra. Išeidamas žvilgtelėjau į palangę po laiptais, kur kursiokės kitados mėgdavo sėdėti prieš lotynų kalbą, sulindusios į savo sąsiuvinėlius. Va ir dabar – sąsiuvinėlis guli ant palangės. Standartinis pusstoris keturiasdešimt aštuonių puslapių. Vandens plaunami pasteliniai akmenėliai ant viršelio. Niekas nesikeičia. Irgi lotynų? Priėjau pavartyti. O ne, ne lotynų...

Prisėdau ant palangės.

Mėlynu tušinuku dar kiek vaikiška rašysena – taip raides apvalina tik merginos – ranka surašytas tekstas sudomino iš karto. Spėju, kad kažkas ranka bibliotekoje perrašinėjo kokį senesnį leidinį, kurio neleidžia išsinešti ar kopijuoti. Antraip – kam rašyti ranka? Ir dar šiais laikais, kai bemaž viską gali rasti internete. Na, arba nusikopijuoti.

Tekstą sudarė atskiri kažkokio autoriaus, visur vadinamo Mąstytoju, aforizmai ir sentencijos, pakomentuoti skirtingų kultūrų ir skirtingų patirčių žmonių. Jokių dėsningumų, kodėl, kaip ir kas komentuoja būtent tą, o ne kitą sentenciją, įžiūrėti man nepavyko. Nežinome, kas galėjo būti Mąstytojas. Nežinome, egzistavo ar ne tokie komentatoriai. Kai kurie sintaksiniai ir semantiniai nelygumai leidžia spėti, kad tekstas greičiausiai verstinis. Kuriam laikotarpiui jis priskirtinas – nepaprastai sunku pasakyti. Labiausiai tikėtina versija – komentarai buvo rašomi skirtingais laikais. Galimas ir kitas variantas – visi minimi komentatoriai tėra tik savotiškos kaukės, ženklinančios skirtingas patirtis. Tokią versiją patvirtintų ir tai, kad kartais kaip komentatoriai nurodomi realiai egzistavę ar egzistuojantys žmonės. O gali būti ir taip, kad visa tai, įskaitant mergiškai apvalias „o“ ir „a“ – tik mistifikacija. Lai visa tai aiškinasi būsimi tyrinėtojai.

Bet kokiu atveju – man pasirodė, kad ranka mėlynu tušinuku perrašyti išminties trupiniai verti, kad juos pamatytų dar kas nors.

Aurelijus Katkevičius

Vilnius,

2013 m. balandžio 25 d.

I

„Man, žinokit, jūsų klausimai įdomūs tik tiek, kiek jie jums padeda suprasti mano atsakymus.“

Mąstytojas

Analizė ir komentaras:

A/ Semantikos ir semantinės logikos ekspertai mano, kad šiuo sakiniu nežinomas Mąstytojas įvertina potencialias interrogatyvinio kliento užpainiojimo galimybes. Siūlomas atkreipti dėmesys į subtilią formuluotę, kur didžiausias krūvis tenka įvardžiams „man“ ir „mano“.

B/ Keliautojo ir eseisto Aleksandro Nikitino komentaras: Ateidami pas žmogų, pasirenkite klausti ir klausyti – kuo daugiau klausimų, tuo geriau. Taip jūs nušaunate iš karto kelis šernus – parodote susidomėjimą, ištraukiate daugiau informacijos, išklausote žmogų, užmezgate artimesnį kontaktą.

C/ Garsaus tadžikų moralisto ir pasakėtininko Abdulos Abdulajevo komentaras: Žmogui, brangieji mano dervišai, nieko nėra įdomesnio negu jis pats; tad ateidami į šacho namus prašyti išmaldos nekalbėkite, lyg būtumėte viziriai, o ne dervišai; tik Alacho kelių pažinimas leidžia jums būti dervišais ir klausytis kaip dervišams.

II

„Jeigu kada nors išgirsite ką nors sakant: žinoma, žinoma, mes tuoj tai padarysime – tai tiesiog reiškia, kad dar girdite.“

Mąstytojas

Analizė ir komentaras:

A/ Semantikos ekspertų pastabos: tuo autorius nurodo, jog pats tam tikro semantinio vieneto percepcijos faktas byloja tik apie patį percepcijos faktą, bet ne apie turinio implementaciją.

B/ Keliautojo ir eseisto Aleksandro Nikitino komentaras: Reikia tikėti tuo, ką girdi, tačiau žinoti, kad priėjus prie darbų viską daryti teks pačiam. Senolių išmintis byloja: pro vieną ausį įeina, pro kitą išeina.

C/ Šumerų filosofo Churgino komentaras:

O te dangus mums duos išgirsti, 

ką žada vakaras ir rytas.

Bet pažadai tie greit pradingsta,

Ir rytas vėl ateina kitas.

III

„Kaip keista – visai neprisimenu to, ko nenoriu prisiminti.“

Mąstytojas

Analizė ir komentaras:

A/ Semantikos ekspertų pastabos: atrenkamosios atminties fenomenas nuo seno domino tyrinėtojus. Aišku, kad tam tikri sąmonės segmentai lieka nepaliesti, kai mes patys to nenorime, tačiau nereikia hiperbolizuoti sąmonės šydo funkcinio vaidmens.

B/ Keliautojo ir eseisto Aleksandro Nikitino komentaras: Dar prisiminsi, padla…

C/ Šumerų filosofo Churgino komentaras:

Regėtas vaizdas mus aplanko vėlei,

Bet mes nematom to, kas šitaip aiškiai matos.

Iš naujo sukasi gyvybės ratas,

Ir beldžia mums kakton senolių vėlės.

IV

„Virusai tarsi primena – kasdien pasitikrink, ar tikrai gyveni.“

Mąstytojas

Analizė ir komentaras:

A/ Netiesinės logikos ekspertai sako: šiuo sakiniu, matyt, konkreti asmeninė patirtis ekstrapoliuojama iki globalinės patirties, ypač akcentuojant verifikacijos aspektą. Tikrumas pasiekiamas tik tikrinant – sako Mąstytojas, kartu pabrėždamas tikrumo reliatyvumą.

B/ Keliautojo ir eseisto Aleksandro Nikitino komentaras: Na ir kas jau čia naujo, dar mano protėviai sakė: semj raz otmerj, odin otrež.

C/ Okultinių menų magistro Johanneso Kuntschiaus komentaras:

Jei dvasią nuodija nežinoma jėga,

Jei protą erzina slaptingas sferų šėlsmas,

Žinok – yra kančių skausmingų pabaiga,

Kai skamba angelų saldžiausios giesmės.

V

„Jeigu kas nors garsiai kalba, tai dar nereiškia, kad jis rengiasi jus užpulti.“

Mąstytojas

Analizė ir komentaras:

A/ Netiesinės logikos ekspertai sako: Visada verta įvertinti visus įmanomus tolesnės įvykių raidos kelius, apskaičiuoti kiekvieno žingsnio relevantiškumą tam tikrame laiko ir erdvės kontinuume, nes potencialiai krizinės situacijos kartais linkusios iššaukti pačios save.

B/ Keliautojo ir eseisto Aleksandro Nikitino komentaras: Greičiau atvirkščiai – tas, kuris loja, nekanda, o jeigu kanda – nelabai su entuziazmu, veikiau iš reikalo.

C/ Šumerų poeto Churgino komentaras:

Klajūnas prie vartų Ninevijos budi,

jo balsas – lyg griausmas, jo žvilgsny – bedugnė.

Bet niekas nemato klajūno širdies,

Kurioj vien tik sielvartas pilkas žydės.

VI

„Jeigu aplink tave viskas ramu, pasitikslink, ar tu ne lavonas.“

Mąstytojas

Analizė ir komentaras:

A/ Netiesinės logikos ekspertai sako: Ramybė yra reliatyvi sąvoka, net ir statikoje yra statikos dinamika, globaliai vienintelis nesikeičiantis daiktas yra nuolatinis kitimas.

B/ Keliautojo ir eseisto Aleksandro Nikitino komentaras: Man kelionėse teko sutikti žmonių, kurie atrodė kaip gyvi, tačiau atidžiau pažiūrėjus paaiškėdavo, kad jie jau seniai nebealsuoja.

C/ Indų patarlininko Grajaus Ko komentaras: Nirvaną pasiekus, tik kūnas sustingsta, dvasia niekada nenustoja keliavus.

VII

„Ar kada stebėjote įdomų reiškinį – atsimušęs į žemę, kamuoliukas atšoka aukštyn, akmuo – niekada.“

Mąstytojas

Analizė ir komentaras:

A/ Netiesinės logikos ekspertai sako: Kad ir kokios būtų ekstremalios situacijos, jose visada galima įžvelgti regeneracijos ir korekcijos galimybes. Tokias situacijas dera traktuoti kaip grįžtamojo ryšio galimybę ar kaip tam tikro raidos etapo pabaigą.

B/ Keliautojo ir eseisto Aleksandro Nikitino komentaras: Mūsų liaudis sako – nėra to blogo, kuris neišeitų… bet antra vertus, yra tokių blogų, kurie niekaip nenori išeiti, pavyzdžiui, į pensiją…

C/ Šumerų filosofo Churgino komentaras:

Neklystančios dvasios mirties tyloje,

Tik tas, kuris krinta ir kelias, išliks.

Todėl atsidusk, atsibusk savyje,

Praslinks debesis, vėlei saulė nušvis.

VIII

„Jeigu pirmasis pokalbio sakinys esti „nu bet tu ir švancas“, galima drąsiai prognozuoti, kad pokalbis nesimegs.“

Mąstytojas

Analizė ir komentaras:

A/ Netiesinės logikos ekspertai sako: Semantinė presupozicija nulemia tolesnę įvykių dinamiką, tezė ekstrapoliuojama ir generalizuojama, integrali bendra pozicija prarandama, lygiai, beje, kaip ir alternatyvos.

B/ Keliautojo ir eseisto Aleksandro Nikitino komentaras: Na, mūsų liaudis vietoj švanco sakytų kokį kitą žodį, bet esmė nesikeičia, nors tiesą sakant, kartais užsimezga kažkas labai karšto su štankietais, tik jau pokalbiu, aišku, to nepavadinsi.

C/ Šumerų filosofo Churgino komentaras:

Jei artimas tavo atrodo tau tolimas,

Jei tolimas irgi atrodo toli,

Atmink, kad gyvenimą savo tik skolinies,

Kiek būni kitiems, tik tiek gyveni.

IX

„Ir jeigu kartais tau kyla noras, nesisielok – tegul sau kyla. Aukštai pakilęs, žemai kris.“

Mąstytojas

Analizė ir komentaras:

A/ Netiesinės logikos ekspertai mano, kad šiuo teiginiu Mąstytojas bando atkreipti dėmesį į žmogaus troškimų efemeriškumą, būties trapumą, laikinumo reliatyvumą ir siūlo išeitį – nugrimzti į meditaciją ir transcendenciją.

B/ Keliautojo ir eseisto Aleksandro Nikitino komentaras: Nu ką čia pasakysi, liūdna kai šitaip – tai stovi, tai krinta, tai kyla, tai leidžias, bet tokis jau yra gyvenimas. Aš manau, kad tai dar viena gera proga atšvęsti.

C/ Garsaus tadžikų moralisto ir pasakėtininko Abdulos Abdulajevo komentaras: Kitados gyveno erelis, kuris troško aplankyti snieguotas kalnų viršūnes. Pasiryžo vieną rytą ir pakilo. Ten pat gyveno musė, kuri nieko nenorėjo, nes kaip tik tupėjo ant labai saldaus meliono. Erelis pakilo, aplankė snieguotas kalnų viršūnes, sušalo ir vis tiek nusileido ten, kur lakstė triušiai ir kiti driežai. Musė nei kilo, nei leidosi – tiesiog buvo soti. Erelis ir dabar dar gyvena. Musė seniai numiro. Išvada, vaikeliai, tokia: jeigu tu dabar labai sotus, nereiškia, kad nenumirsi…

X

„Nekask kitam duobės… ir apskritai – nekąsk kitam…“

Mąstytojas

Analizė ir komentaras:

A/ Netiesinės logikos ekspertai mano, kad šiuo teiginiu Mąstytojas perteikia senovės mąstytojų maksimą apie akciją ir reakciją, vėlesniais laikais taip gražiai išsiliejusią į trečiąjį Niutono dėsnį: F=–F.

B/ Keliautojo ir eseisto Aleksandro Nikitino komentaras: Bet kartais taip norisi – tai duobę iškasti… tai ką nors į tą duobę įkišti…

C/ Šumerų poetas Churginas bylojo:

Suzvimbia lanko, paleidžiančio strėlę, templė,

Taurėje vynas raudonas ir vėl žaižaruoja,

Ak ir kodėl negaliu su tavim aš kalbėt,

Niekas po saule iš naujo nepasikartoja.

XI

„Net jeigu ir laimi žiurkių lenktynes, lieki žiurke.“

Mąstytojas

Analizė ir komentaras:

A/ Netiesinės logikos ekspertai mano, kad šiuo teiginiu Mąstytojas apibrėžia skirties fatališkumo aspektą ir akcentuoja natūraliosios atrankos diskretiškumą.

B/ Keliautojo ir eseisto Aleksandro Nikitino komentaras: Žiurkė žiurkei nelygu – kita, žiūrėk, kaip visas šernas. O be to – jos gi išliks po atominio karo.

C/ Šumerų poetas Churginas bylojo:

Aistros nurimsta, audros nutyla,

Mes po žydruoju dangum atsibundam.

Ką gi padarėm, kad vėjas pakilo?

Kas suviliojo, apgavo, sugundė?

XII

„Kas yra gyvenimas? Šalutinis sekso produktas…“

Mąstytojas

Analizė ir komentaras:

A/ Netiesinės logikos ekspertai mano, kad taip Mąstytojas nurodo optimalius amžinojo gyvenimo tragizmo sprendimo būdus. Gyvenimo ir sekso semantinė kontrpozicija leidžia kristalizuoti vertybinę ašį.

B/ Keliautojo ir eseisto Aleksandro Nikitino komentaras: Vot vot, ir aš sakau – mylėk savo artimą iki orgazmo. Kitkuo gamta ir Viešpats pasirūpins.

C/ Okultinių menų magistro Johanneso Kuntschiaus komentaras:

Dažnai mus apgauna žaismingas pasaulis,

Pasiūlo mums būti sapnu ir šešėliu.

O tu atsispirk jo klastingai apgaulei,

Mylėk ir tuomet būsi mylimas vėlei.

XIII

„Daug žmonių mieliau renkasi garantuotą vargą, nei rizikuoja dėl laimės.“

Mąstytojas

Analizė ir komentaras:

A/ Netiesinės logikos ekspertai mano, kad taip Mąstytojas pabrėžia kompensacinį žmogaus savisaugos mechanizmą, kuris tačiau vis dėlto yra destruktyvus faktorius progreso kelyje.

B/ Keliautojo ir eseisto Aleksandro Nikitino komentaras: Nu, a pas mus sako – nerizikuoji, negeri šampano.

C/ Okultinių menų magistro Johanneso Kuntschiaus komentaras:

Tolimas tikslas vilioja ir gundo,

Kviečia įžengti į tolimą kelią,

Paskendusi prieblandoj siela nebunda,

Ir baimė nužudo ir protą, ir valią.

XIV

„Kaip kiekviena lazda turi du galus, taip kiekviena šventė – pagirias.“

Mąstytojas

Analizė ir komentaras:

A/ Netiesinės logikos ekspertai teigia, kad taip Mąstytojas akcentuoja kiekvienos euforijos trumpalaikiškumą ir pabrėžia būtinybę suvokti žmogaus veikiančiojo /homo agens/ veiksmų reliatyvumą ir cikliškumą.

B/ Keliautojo ir eseisto Aleksandro Nikitino komentaras: Nu, nimokamas būna tik sūris spąstuose, už viską reikia mokieci…už kaifą irgi.

C/ Okultinių menų magistro Johanneso Kuntschiaus komentaras:

Tau kartais atrodo, kad kelias jau baigės,

Tau kartais atrodo, kad viską pamirši.

Bet primena skolą tirpstančios snaigės,

Ir rodosi – tu, kaip ir jos, greit ištirpsi.

XV

„Prieš pradėdamas komercines derybas, gerai išsiaiškink, ką tu iš tikrųjų parduodi.“

Mąstytojas

Analizė ir komentaras:

A/ Netiesinės logikos ekspertai šiame Mąstytojo teiginyje įžvelgia raginimą suteikti prioritetus savivokai, o ne meditacija nepagrįstai veiklai. Įžvalgos gylis sisteminime lygmenyje sukuria prielaidas veiksmo sklaidai. 

B/ Keliautojo ir eseisto Aleksandro Nikitino komentaras: Gyvenime visaip nutinka – kitą kartą aptinki save labai nepatogioje padėtyje, kaip koks fokusininkas, kuris publikai pažada iš beretės ištraukti kiškį, o ištraukia karpį. Todėl ir sakoma: gerai apsidairyk.

C/ Garsaus tadžikų moralisto ir pasakėtininko Abdulos Abdulajevo komentaras: O didis viziri, vienas pirklys Bagdado turguje garsiai šaukdamas kvietė pirkėjus ir gyrė savo prekes. Prie jo priėjęs dervišas, parodęs į šilko rietimą, paklausė, ar žinąs, kas tai? „Šilkas“, – nustebęs atsakė pirklys. Nusijuokė dervišas: „Ne, pirkly, tai daugelio žmonių kartų patirtis – štai ką tu parduodi…“

XVI

„Psichoanalizė gimdo depresiją ir isteriją – lygiai kaip žiurkiagaudžiai sukuria žiurkes.“

Mąstytojas

Analizė ir komentaras:

A/ Netiesinės logikos ekspertai spėja, kad taip Mąstytojas nori pabrėžti amžinąją priežasties ir pasekmės dichotomiją ir akcentuoti jos neišsprendžiamumą. 

B/ Keliautojo ir eseisto Aleksandro Nikitino komentaras: Jeigu kartais bandysi mąstyti, kur yra riestainio pradžia, o kur galas, gali atrasti save beturintį vien riestainio skylę.

C/ Okultinių menų magistro Johanneso Kuntschiaus komentaras:

Jei žvelgsi giliai į save, tai įkrisi

Į skliautą žvaigždėtą lyg duobę bedugnę.

Ir niekad savosios minties nepavysi,

Tik kurstysi nuolat žėruojančią ugnį.

XVII

„Dvi pagrindinės sėkmės taisyklės: 1) Niekada nesakyk visko, ką žinai.“

Mąstytojas

Analizė ir komentaras:

A/ Keliautojo ir eseisto Aleksandro Nikitino komentaras: Ir man teko matyti žmonių, kuriuos buvo aplankiusi sėkmė arba tai, ką žmonės laiko sėkme. Jie vis klausinėjo manęs: a za bazar ty otvečaješ?

B/ Garsaus tadžikų moralisto ir pasakėtininko Abdulos Abdulajevo komentaras: Vieną kartą dervišas sakė šeichui: „Jeigu aš būčiau pasakęs viską, ką kitados nutylėjau…“ Ir nutilo. Šeichas suprato teisingai – jau kitą rytą dervišui buvo nukirsta galva. Todėl Mąstytojo mintį dera papildyti: išsižiok tuomet, kai esi tikras, jog tavo galva ir kitą rytą liks ten pat, kur yra.

C/ Okultinių menų magistro Johanneso Kuntschiaus komentaras:

Ištaręs žodį, pakeiti pasaulį.

Nutilęs – pats su juo keitiesi.

Tyla – tik šydas, dengiantis apgaulę,

Meluosi, jeigu vien tiktai tylėsi.

XVIII

„Kartais tau atrodo, kad nuveiksi viską čia ir ten tuo pat metu. Tuomet labiausiai tikėtina, kad iš viso nieko nenuveiksi.“

Mąstytojas

Analizė ir komentaras:

A/Semiotikos ekspertų pastabos: Izotopija paprastai suprantama kaip redundantiškų semantinių kategorijų pluoštas nagrinėjamo diskurso potekstėje. Du diskursai gali būti izotopiški, bet ne izomorfiški.

B/ Keliautojo ir eseisto Aleksandro Nikitino komentaras: Čia kaip su tuo akmeniu ant kelio – į kairę josi, galvutę paklosi, į dešinę josi – viską atiduosi. O tiesiai nėra jokio kelio – bet va ten ir reikia joti.

C/ Okultinių menų magistro Johanneso Kuntschiaus komentaras:

Kai vakaras pažadina šešėlius,

Žvaigždė, atrodo, leidžiasi į saują.

Bet žvilgtelk ir atskirk apgaulę – 

Pavargusi klejoja siela.

XIX

„Draugas yra tas, kuris jus gerai pažįsta, bet nepaisant to vis tiek myli jus.“

Mąstytojas

Analizė ir komentaras:

A/ Keliautojo ir eseisto Aleksandro Nikitino komentaras: Kaip pažvelgsi. Pažinti kartais ir yra pamilti. Tik, aišku, ne tą niekšą – kaimyną.

B/ Garsaus tadžikų moralisto ir pasakėtininko Abdulos Abdulajevo komentaras: Dervišas sako: kirminas virsta drugiu, rožė nuvysta ir nubyra. Viskas keičiasi. Tačiau kirminas ir yra kirminas, o rožė visada yra rožė. Tegul tad ir tavo esmė nesikeičia.

C/ Okultinių menų magistro Johanneso Kuntschiaus komentaras:

Štai prieblandos riba, čia keičias spalvos.

Šešėliai spindi tolimų žvaigždžių šviesa.

Štai iš smiltelės žybteli tiesos vėsa, 

Nusvyra rūpesčių šarma dabintos galvos.

XX

„Meilė – tai kuomet niekada netenka sakyti „atsiprašau.“

Mąstytojas

Analizė ir komentaras:

A/ Keliautojo ir eseisto Aleksandro Nikitino komentaras: Mąstytojas teisus, bet taip beveik niekuomet nebūna.

B/ Garsaus tadžikų moralisto ir pasakėtininko Abdulos Abdulajevo komentaras: Pažvelk, o šache, į savo sodą – čia taikiai greta auga rožės ir magnolijos, lelijos ir agavos. Jos gali džiuginti tavo akį, o valdove, todėl, kad jas gaivina vandens vėsa. Taip ir žmonės – visi kartu gali šlovinti Alachą, kai juos įkvepia meilės gaiva.

C/ Okultinių menų magistro Johanneso Kuntschiaus komentaras:

Klaidingas žingsnis tarsi blyksnis,

Klastingas žodis lyg akmuo.

Bet vis dėlto kažkur dainuos

Žvaigždė, kurios jau nesutiksi.

XXI

„Kai kurie žmonės, bandydami užsidirbti pragyvenimui, pamiršta gyventi.“

Mąstytojas

Analizė ir komentaras:

A/ Keliautojo ir eseisto Aleksandro Nikitino komentaras: Galimas ir atvirkščias variantas – kai kurie taip smarkiai gyvena, kad niekada nesusimąsto, kad truputis pastangų leistų gyventi bent jau linksmiau.

B/ Garsaus tadžikų moralisto ir pasakėtininko Abdulos Abdulajevo komentaras: Dervišas – šventas žmogus. Paukščiai tupia jam ant rankų, žvėrys laka vandenį iš jo delno. Visi žolynai jam žydi ir medžiai nokina vaisius. Kodėl dar klausi, o viziri, ką veikia dervišas?

C/ Okultinių menų magistro Johanneso Kuntschiaus komentaras:

Ištartas žodis atveria erdves,

Kurios vilioja pasiklysti.

Tik negailėk dabar savęs – 

Nes „būti“ juk ir reiškia „drįsti“.

XXII

„Patirtis nėra tai, kas tau atsitinka, patirtis yra tai, ką jūs darote su tuo, kas jums atsitinka.“

Mąstytojas

Analizė ir komentaras:

A/ Keliautojo ir eseisto Aleksandro Nikitino komentaras: Nu, ir kiekvienas smūgis į mordą – irgi patirtis. O ką tu su tuo padarysi?

B/ Garsaus tadžikų moralisto ir pasakėtininko Abdulos Abdulajevo komentaras: Ilgai audė kilimą Suleimanas iš Samarkando. Visą gyvenimą – vieną ir tą patį. Nieko kito ir neveikė, todėl ir mirė skurde. Užtai buvo patyręs kilimų audėjas.

C/ Okultinių menų magistro Johanneso Kuntschiaus komentaras:

Pažinimo šviesa neaplanko mūsų netyčia,

Iš tamsos juodulių, iš prieblandos žybsi šviesa.

Kad regėtum sužibusią žvaigždę, turi stoti tamsa,

O joje sau turi tyliai tarti: „Aš čia.“

XXIII

„Mes galime išvengti sprendimo nieko nedarydami, bet net ir sprendimas nieko nedaryti yra sprendimas.“

Mąstytojas

Analizė ir komentaras:

A/ Keliautojo ir eseisto Aleksandro Nikitino komentaras: O yra dar tokia patarlė: neskubėk vykdyti, bus komanda „palikt“. 

B/ Trečios kategorijos valdininko ir kalnų upelių poeto Chuan Lun komentaras: Ar kasi griovį, ar jo nekasi – Imperatorius yra didis, o žydinti magnolija graži.

C/ Okultinių menų magistro Johanneso Kuntschiaus komentaras:

Abejonės tamsoj viskas pilka. Ir šalta.

Bet žarijos delnuos ir liepsna už langų.

Nutylėsi, užsnūsi ir pabusi jau kaltas – 

Gal dėl to truputėlį skaudu ir baugu… 

XXIV

„Sėkmė dažnai aplanko slapčia, nesėkmė visuomet vieša.“

Mąstytojas

Analizė ir komentaras:

A/ Keliautojo ir eseisto Aleksandro Nikitino komentaras: Ar tai reiškia, kad vos tik pasislėpsi – iškart pasiseks?

B/ Trečios kategorijos valdininko ir kalnų upelių poeto Chuan Lun komentaras: Mingų epochos valdininkai nesiekė, kad jų ainiai žinotų apie juos. Visa, ko jie norėjo – kad protėviai palaimintų jų darbus ir žodžius. Dabar valdininkai nenori ir protėvių palaiminimo. Dangus nusigręžė nuo imperijos.

C/ Garsaus tadžikų moralisto ir pasakėtininko Abdulos Abdulajevo komentaras: Tas, kuris Samarkando aikštėje rėkia apie tai, kad jo žirgas laimėjo, dar nenujaučia, kad tai buvo paskutinė jo pergalė.

XXV

„Laikas – geriausias mokytojas. Deja, jis užmuša visus savo mokinius.“

Mąstytojas

Analizė ir komentaras:

A/ Keliautojo ir eseisto Aleksandro Nikitino komentaras: Laikas – kaip seržantas.

B/ Samurajaus Mikido Nikicharos komentaras:

Pavasarį į apsnigtą vyšnią žvelgiu.

Šarma plaukuose – lyg sidabras,

O mėnuo galanda man kardą.

C/ Okultinių menų magistro Johanesso Kuntschiaus komentaras:

Jau burtas iškrito ir tau nebėra, ko tikėtis.

Kelionę baigei ir gali pagaliau pailsėti.

O jeigu į naują kelionę likimas pakviestų,

Ir vėl pasirinktumei kelią vingiuotą, ne tiesų.

XXVI

„Pirmiausia gerai išsiaiškinkite visus faktus. TIK PO TO drąsiai panikuokite.“

Mąstytojas

Analizė ir komentaras:

A/ Keliautojo ir eseisto Aleksandro Nikitino komentaras: Prieš panikuojant patartina išsiaiškinti, ar sunaikinote visus įrodymus, kad mėginote įrodyti, jog panikuoti neverta.

B/ Garsaus tadžikų moralisto ir pasakėtininko Abdulos Abdulajevo komentaras: Kitados šeichas paklausė vizirio: „Iš šiaurės – priešai, iš pietų – priešai, iš rytų – priešai, iš vakarų – kitatikiai. Ką man daryti, viziri?“ – „O valdove, – atsakė viziris, – o šiaurės rytuose ar pietvarkariuose ar laukia tavęs netikėliai?“

C/ Samurajaus Mikido Nikicharos komentaras:

Nakties tyloje prisimenu Kiotą.

Ant kelių – šilkinė skarelė,

Drugelis plakas į stiklą. 

D/Netiesinės logikos ekspertai teigia: Bazinių emocinių laukų superpozicija realybės atžvilgiu dar neimplikuoja realybės transformacijos, įmanoma, kad galima hipertrofuota subjekto reakcija yra suponuota vien individualios percepcijos kultūrinės difrakcijos.

XXVII

„Kiekviena problema turi paprastą sprendimą. Paprastai jis neteisingas.“

Mąstytojas

Analizė ir komentaras:

A/ Keliautojo ir eseisto Aleksandro Nikitino komentaras: O kiekvienas sprendimas turi savo problemą. Ir kartais ne vieną. Taigi siūlau išgerti už tuos, kurie nekvaršina sau galvos.

B/ Samurajaus Mikido Nikicharos komentaras:

Sugrubusios rankos.

Neįstengiu mazgo atrišti.

Vakarė žvaigždė pasislinko link žemės.

C/ Tadžikų moralisto ir pasakėtininko Abdulos Abdulajevo komentaras: Ilgai kamantinėjo šeichas Achmedą, kur jis paslėpė Suleimano auksą. Galiausiai netekęs kantrybės mostelėjo ranka ir budelis nukirto Achmedui galvą. Suleimano auksą ir po šiai dienai slepia Karakumų barchanai.

XXVIII

„Datos kalendoriuje yra daug arčiau, negu atrodo iš pirmo žvilgsnio.“

Mąstytojas

Analizė ir komentaras:

A/ Keliautojo ir eseisto Aleksandro Nikitino komentaras: Tai neliečia atlyginimo mokėjimo datų.

B/ Samurajaus Mikido Nikicharos komentaras:

Dar vakar sakura žydėjo,

Dabar į gelstantį klevą žvelgiu.

Rytais vis sunkiau atsimerkti.

C/ Tadžikų moralisto ir pasakėtininko Abdulos Abdulajevo komentaras: Viziris sakė šeichui: „Ramadanas baigsis ne tuoj. Ir tuomet jūs, valdove, sutriuškinsite netikėlius.“ Dar jam nebaigus kalbėti, kitatikiai jau buvo rūmuose.

XXIX

 „Jeigu kas nors ilgai tyli, tai dar nereiškia, kad jis sugalvojo ką nors protingo.“

Mąstytojas

Analizė ir komentaras:

A/ Keliautojo ir eseisto Aleksandro Nikitino komentaras: Yra dalykų, kurių nepasakysi. Išgerkime už santūrų vyrišką tylėjimą.

B/ Samurajaus Mikido Nikicharos komentaras:

Magnolijos žiedas ant laiptų.

Upelis skuba į upę.

Motinos veidą prisiminiau.

C/ Tadžikų moralisto ir pasakėtininko Abdulos Abdulajevo komentaras: Ilgai kalbino šeichas dervišą: „Pasakyk, kaip Alachas svers mano darbus?“ Dervišas nieko neatsakė. Supyko šeichas ir įsakė nukirsti dervišui galvą, tik leido pasakyti paskutinį žodį… Pradėjo dervišas dejuoti ir suprato tada visi, kad jis – nebylys.

D/ Billo Gateso komentaras: „Ctrl+Alt+Del“.

XXX

„Tiesa – labai ribotas išteklius, tačiau pasiūla visuomet buvo didesnė negu paklausa.“

Mąstytojas

Analizė ir komentaras:

A/ Keliautojo ir eseisto Aleksandro Nikitino komentaras: Galų gale – aš, pavyzdžiui, tiksliai nežinau, kas yra tiesa. Priklauso nuo to, kas apmoka sąskaitą.

B/ Samurajaus Mikido Nikicharos komentaras:

Nakties tyloje laukiu vienas,

Lyg pumpuras dagio – neištartas žodis,

Tyla neatneša skausmo.

C/ Tadžikų moralisto ir pasakėtininko Abdulos Abdulajevo komentaras: Kitados šeichas paklausė vizirio: „Ar žmonės mane myli?“ Viziris atsakė: „Ar tiesą norėtum girdėti, valdove?“ Ir išėjo šeichas į tolimuosius kambarius, ir užsidarė tenai.

XXXI

„Negalima pasigimdyti vaiko per vieną mėnesį, net ir pradėjus jį su devyniomis moterimis iškart.“

Mąstytojas

Analizė ir komentaras:

A/ Keliautojo ir eseisto Aleksandro Nikitino komentaras: Hmm, atrodo čia vėl apie verslo vadybą…Siūlau tostą už tai, kad kiekviena pradžia turėtų galą…

B/ Okultinių menų magistro Johanneso Kuntschiaus komentaras:

Pradžioj – tik spindesys ir takas,

Giesmėj netilps tylos skliautai.

Lyg tvenkinys tamsus, užakęs

Prisimeni, kad kažkada buvai.

C/ Tadžikų moralisto ir pasakėtininko Abdulos Abdulajevo komentaras: Kitados šeichas neturėjo įpėdinių. Visos trys šimtai keturiolika žmonų negalėjo niekuo padėti. Ir net senoliui viziriui visi patarimai baigėsi. Viskas pasikeitė, kai išvarė šeichas senąjį vizirį ir paskyrė kitą – jauną ir žavų. Tojo patarimas tebuvo: „Nesijaudink, valdove.“ Didis Alachas, nes šeichas iškart susilaukė įpėdinio.

XXXII

„Geriau vienas vyras namuose nei du gatvėje.“

Mąstytojas

Analizė ir komentaras:

A/ Keliautojo ir eseisto Aleksandro Nikitino komentaras: Hmm, atrodo, čia vėl apie verslo vadybą…Tuomet – geriau daugiau moterų biure nei per mažai gyvenime…

B/ Okultinių menų magistro Johanneso Kuntschiaus komentaras:

Žinau, aš irgi netikėjau,

Klajojau, klydau ir svajojau.

Kol pagaliau naktis atėjo,

Bet aš buvau apsigalvojęs… 

C/ Tadžikų moralisto ir pasakėtininko Abdulos Abdulajevo komentaras: Šeichas sakė: „Didis Alachas, vizirio klausiau patarimo – ir likau it datulę kandęs, hareme gavau penkiolika patarimų. Ne visuomet protas yra ten, kur turėtų būti pagal pareigas…“

XXXIII

„Auksinė taisyklė: kas turi aukso, kuria taisykles.“

Mąstytojas

Analizė ir komentaras:

A/ Keliautojo ir eseisto Aleksandro Nikitino komentaras: Kas turi sidabro, kuria nutarimus, kas turi popierinių pinigų, kuria rezoliucijas.

B/ Samurajaus Mikido Nikicharos komentaras:

Sidabru žiba upelio vanduo,

Kumštyje jo nesuspausi.

Kardo plienas – kilniausias metalas.

C/ Tadžikų moralisto ir pasakėtininko Abdulos Abdulajevo komentaras: Kitados į šeicho rūmus užklydo dervišas. Priėmė šventąjį valdovas kaip dera ir klausė: „Ar regėjai savo klajonėse turtingesnius rūmus?“ Ir atsakė dervišas: „Rūmai tavo prabangūs, valdove, bet tikrieji rūmai – šio miesto žmonių protai; kokie jie, aš kol kas nežinau.“

XXXIV

„Kūrybiškas žmogus paprastai ištveria ir netikusį viršininką.“

Mąstytojas

Analizė ir komentaras:

A/ Keliautojo ir eseisto Aleksandro Nikitino komentaras: Taigi, taigi – paprastai… 

B/ Samurajaus Mikido Nikicharos komentaras:

Tolimoje šiaurės provincijoje

Prisimenu valdovo „sudie“.

Sakura vis viena pražydo.

C/ Tadžikų moralisto ir pasakėtininko Abdulos Abdulajevo komentaras: Kitados šeichas panoro patikrinti, ar užklydęs dervišas išties toks šventas, kaip apie jį kalbama. „Jeigu pamylėsi šią gražuolę huriją, gausi kapą aukso“, – pasakė jis jam. Dervišas, neilgai mąstęs, taip ir padarė. „Tai nesi šventas“, – piktdžiugiškai kikeno šeichas. „Patyriau gražuolės meilę, gavau aukso kapą – visa be jokio vargo. Šventas gal esu, gal ne, bet asilas – tikrai ne“, – atsakė dervišas.

XXXV

„Laikas – puikus gydytojas, bet labai prastas kosmetologas.“

Mąstytojas

Analizė ir komentaras:

A/ Keliautojo ir eseisto Aleksandro Nikitino komentaras: Ir dietologas jis prastas, ir plastinis chirurgas…

B/ Garsaus tadžikų moralisto ir pasakėtininko Abdulos Abdulajevo komentaras: Kitados šeichas paklausė dervišo: „Aš numirsiu. Kaip turiu tam pasiruošti?“ – „Ar ruošies, ar nesiruoši… Kiekviena tave pasveikinusi ryto aušra jau ruošia tave mirčiai“, – atsakė dervišas.

C/ Okultinių menų magistro Johanneso Kuntschiaus komentaras:

Ir negali nei žengti, nei sustoti,

Pakilęs rūkas paslepia rankas.

Žvaigždė mirksėdama tau juokias – 

Ir viskas vėl atrodo kaip kadais.

XXXVI

„Jeigu tu pasiekei tai, ko norėjai, metas susimąstyti, ar tau to reikia.“

Mąstytojas

Analizė ir komentaras:

A/ Keliautojo ir eseisto Aleksandro Nikitino komentaras: O jeigu paaiškės, kad nereikia, būk geras, padėk į vietą tai, ką pasiekei.

B/ Garsaus tadžikų moralisto ir pasakėtininko Abdulos Abdulajevo komentaras: Kitados šeichas mąstė: „Štai aš turiu rūmus, haremą, aukso kaupiną iždą, tris šimtus kupranugarių ir nežinau, ko dar galėčiau norėti.“ Pasikvietė šeichas dervišą ir tarė: „Tu esi pažinęs Alacho didybę, pasakyk, ko dar galėčiau norėti savo gyvenime?“ Atsiduso dervišas: „Ak, šeiche, gaila, kad mūsų Samarkande dar neišrasta reklama.“

C/ Samurajaus Mikido Nikicharos komentaras:

Į magnolijos žiedą žvelgiu.

Dangus pažėrė žvaigždynų turtus.

Kalnų trobelėj nešalta vienam.

XXXVII

„Kai kas nors pastebi, jog protingai pakalbėjote, malonu. Bet dvigubai maloniau, kai niekas nepastebi, jog leptelėjot kvailystę.“

Mąstytojas

Analizė ir komentaras:

A/ Keliautojo ir eseisto Aleksandro Nikitino komentaras: Vot todėl man keturgubai maloniau – niekas niekada manęs nepastebi.

B/ Garsaus tadžikų moralisto ir pasakėtininko Abdulos Abdulajevo komentaras: Kitados viziris sakė šeichui, kai tasai norėjo tautai kažką pasakyti apie valstiečių dalią: „Valdove, ir dabar būkite kilnus ir paslaptingas…“

C/ Samurajaus Mikido Nikicharos komentaras:

Vakaras nelyg drugelio sparnas.

Vienas einu kalnų takeliu.

Triukšmingi šiogūno rūmai liko toli.

XXXVIII

„Kūrybiškumas yra nuostabus dalykas. Bet plagijuoti yra daug greičiau.“

Mąstytojas

Analizė ir komentarai:

A/ Keliautojo ir eseisto Aleksandro Nikitino komentaras: Tad išgerkime už tuos, kurie nebijo pasikartojimų – tik dėl jų išliko monogamija.

B/ Garsaus tadžikų moralisto ir pasakėtininko Abdulos Abdulajevo komentaras: „O valdove, – sakė keliaujantis dervišas šachui, – aš galėčiau sukurti tau nuostabiausius pasaulyje sodus, bet juk mane išmaitins ir tas vienas daržas.“

C/ Samurajaus Mikido Nikicharos komentaras:

Vėlei mėnuo virš užutėkio.

Vasara greitai prabėgo,

Su džiaugsmu prisimenu įprastus darbus.

XXXIX

„Dievas mums davė penį ir smegenis, bet kraujotakos sistemon per mažai užpylė kraujo, kad vienu metu galėtume naudotis abiem.“

Mąstytojas

Analizė ir komentaras:

A/ Keliautojo ir eseisto Aleksandro Nikitino komentaras: O ką jau kalbėti, jei kraujotakos sistemon užpilta dar ir alkoholio?

B/ Trečios kategorijos valdininko ir kalnų upelių poeto Chuan Lun komentaras: Imperatoriui nedera imperijos valdymo ir valdininkų skyrimo reikalų spręsti tuomet, kai magnolijų paviljone jo laukia sugulovė iš Šiaurės provincijų.

C/ Garsaus tadžikų moralisto ir pasakėtininko Abdulos Abdulajevo komentaras: Ir ko gi tu keiki likimą, ko tu šaukiesi Alacho, pirkly? Nedūsauk praradęs negautą pelną. Išmoki pamoką ir lai prie tavo padangtės taip pat kasdien sukiojasi gražuolės kalnų dukros.

XL

„Tyrimai rodo, kad visos civilizacijos istorijoje po frazės „mums reikia pasikalbėti…“ niekuomet nebuvo pranešamos geros naujienos.“

Mąstytojas

Analizė ir komentaras:

A/ Keliautojo ir eseisto Aleksandro Nikitino komentaras: Išgirdęs „mums reikia pasikalbėti…“, paprastai prisimeni, kad dar yra daugybė nepadarytų darbų…

B/ Trečios kategorijos valdininko ir kalnų upelių poeto Chuan Lun komentaras: Visiems ketvirtos ir penktos kategorijos valdininkams rekomenduojama pranešti aukštesnės kategorijos valdininkams blogas naujienas pokalbį pradedant kalnų upelių ir lygumų upių poezijos posmų deklamavimu.

C/ Garsaus tadžikų moralisto ir pasakėtininko Abdulos Abdulajevo komentaras: Kitados šachas buvo giliai susimąstęs ir pratarė viziriui: „Viziri, mums reikia pasikalbėti…“, ir tuojau pat, sužavėtas vienos iš sugulovių pilvo šokio, pamiršo, ką pasakęs. Rytą jam teko ieškotis naujo vizirio, nes ištikimąjį jo bendražygį sargai atrado nusižudžiusį. Pamokymas: jei turi ką nors pasakyti, sakyk be įžangų. Ir greitai.

XLI

„Nebūkite nepakeičiami. Jeigu niekas negali jūsų pakeisti, nebūsite paaukštinti.“

Mąstytojas

Analizė ir komentaras:

A/ Keliautojo ir eseisto Aleksandro Nikitino komentaras: Bet ir pažeminti nebūsite. To byš, nepakeičiamumas – stabilumo pagrindas.

B/ Garsaus tadžikų moralisto ir pasakėtininko Abdulos Abdulajevo komentaras: „Ak, Achmedai, – dūsavo kitados šeichas, – jau seniai tau laikas tapti antruoju viziriu, bet va bėda – aš neberasiu tokio gero taurininko.“

C/ Okultinių menų magistro Johanneso Kuntschiaus komentaras:

Kiekvienas kelias virs vieninteliu keliu,

Kai tiktai nuspręsi jo nemest dėl tako.

Taip tapsi savo antkapiu tyliu,

Kuriam tylos ir užmaršties pakanka.

XLII

„Kiekvienas gali atlikti visą jam pavestą darbą ir dar daugiau, jeigu darbas nėra tas, kurį jis kaip tik turėtų atlikti.“ 

Mąstytojas

Analizė ir komentaras:

A/ Keliautojo ir eseisto Aleksandro Nikitino komentaras: Vat ir aš sakau – užuot čia komentavęs nežinomą mintytoją, geriau eisiu gyvenimo universitetus. Nors gal kartais visa tai tiesiog reiškia, kad koks nors bosas ne tam žmogui paskyrė ne tą darbą.

B/ Trečios kategorijos valdininko ir kalnų upelių poeto Chuan Lun komentaras: Kiekvienas ketvirtos kategorijos valdininkas privalo teisingai paskirstyti valstiečiams darbus. Jeigu valstietis, kuris turėjo pjauti ryžius, stato užtvanką, gali suirti imperijos harmonija.

C/ Garsaus tadžikų moralisto ir pasakėtininko Abdulos Abdulajevo komentaras: Šeichas peržvelgė menėje susirinkusius vyrus ir linktelėjo galiūno Achmedo link: „O tu, Achmedai, iki rytdienos perrinksi razinas.“ Atsiduso sunkiai šeicho pirmasis viziris.

XLIII

„Paprasto darbuotojo tingėjimas – ne nuodėmė, o būtina priemonė nukenksminti jam vadovaujančių idiotų siautėjantį aktyvumą.“

Mąstytojas

Analizė ir komentaras:

A/ Keliautojo ir eseisto Aleksandro Nikitino komentaras: O šimtas gramų per lančą – tiktai būtina priemonė pašalinti stresą, sukeltą idiotų interesantų.

B/ Trečios kategorijos valdininko ir kalnų upelių poeto Chuan Lun komentaras: Visi ketvirtos ir penktos kategorijos valdininkai, pamatę ryžių lauko pakraštyje besiilsintį valstietį, pirmiausia turi jo pasiteirauti, kaip jo gausios šeimos sveikata, o tik tada skirti šimtą lazdų. Taip Imperijoje įsivyraus harmonija. 

C/ Tadžikų moralisto ir pasakėtininko Abdulos Abdulajevo komentaras: „Šeiche, felachai pradėjo grįžti iš laukų dar saulei nepalietus kalnų viršūnių“, – skundėsi viziris kitą kartą. „Viziri, tuomet lai Abdula juos išvaro į laukus, dar saulei nepasirodžius virš dykumos“, – atsakė šeichas, lošdamas šachmatais su giaurų pasiuntiniu.

XLIV

„Svarbu ne tik surasti savo vietą gyvenime, bet ir ją pirmam užimti.“

Mąstytojas

Analizė ir komentaras:

A/ Keliautojo ir eseisto Aleksandro Nikitino komentaras: Ir užstalių kultūros patirtis tai sako – jei atsisėsi arčiau durų, bėgiosi ir bėgiosi dar atnešti.

B/ Trečios kategorijos valdininko ir kalnų upelių poeto Chuan Lun komentaras: Protėviai laimina tuos, kurie gyvena harmonijoje su visata. Į apsnigtus kalnus žvelgiu ir dėkoju imperatoriui už malonę būti tolimoje kalnų provincijoje. 

C/ Okultinių mokslų magistro Johanneso Kuntschiaus komentaras: 

Būsime čia – kol žada dangus blyškią šviesą.

Kartosis skiemuo, atodūsis, mostas ir žvilgsnis.

Taip vis kartojamos šaltos nupilkusios tiesos,

Ir jau sunku žengti vieną vienintelį žingsnį.

XLV

„Labai daug žmonių mano, kad jie mąsto, tačiau jie tik perrikiuoja savo prietarus.“ 

Mąstytojas

Analizė ir komentaras:

A/ Keliautojo ir eseisto Aleksandro Nikitino komentaras: O ką čia iš viso mąstyti. Viskas labai paprasta: gyveni – išgerti norisi, išgeri – gyventi norisi.

B/ Trečios kategorijos valdininko ir kalnų upelių poeto Chuan Lun komentaras: Į atsakingas provincijos valdytojo pareigas Imperatorius paprastai skirdavo tuos kandidatus, kurie mokėdavo naujai išaiškinti Mokytojo raštus ir nedrebėdavo iš siaubo, pamatę, kad Naujųjų metų naktį nuo žiežirbų netyčia užsidega raudoni balionai. 

C/ Okultinių mokslų magistro Johanneso Kuntschiaus komentaras: 

Vėlei kartojame tai, ko nespėjom suprasti.

Žadame sau, kad nutilsim, nebūsim, tylėsim.

Prieblandos žemėj įžvelgiame pilkąją klastą – 

Ir bijome baltus ašmenis peilio paliesti.

XLVI

„Jeigu nesugebate greitai mąstyti – greitai tylėkite.“ 

Mąstytojas

Analizė ir komentaras:

A/ Keliautojo ir eseisto Aleksandro Nikitino komentaras: Va va, būtent tai ir vadinama iškalbinga tyla…

B/ Trečios kategorijos valdininko ir kalnų upelių poeto Chuan Lun komentaras: Po to, kai imperatoriaus įgaliotasis provincijos teisėjas paskelbia apie posėdžio pradžią, minia nutyla. O išminčius mąsto, kas stipresnis – krykščiantis upelis ar jo kelyje amžinai tylinti uola. 

C/ Garsaus tadžikų moralisto ir pasakėtininko Abdulos Abdulajevo komentaras: Kitados šeichas vizirio paklausė: „Ką man atsakyti Šiaurės pasiuntiniams? Sutiksiu tapti jų sąjungininku – svetimųjų karuose pasipils mano žmonių kraujas. Nesutiksiu – jie pralies mano žmonių kraują?“ Viziris atsakė: „Valdove, tegul jie patys sugalvoja sau atsakymą, nepadėk jiems skolintis tavo valios.“

XLVII

„Niekada nereikia atrodyti geriau negu reikia.“ 

Mąstytojas

Analizė ir komentaras:

A/ Keliautojo ir eseisto Aleksandro Nikitino komentaras: Tiesiog atrodai taip, kaip esi pajėgus atrodyti, kad ir kaip tai būtų skaudu.

B/ Trečios kategorijos valdininko ir kalnų upelių poeto Chuan Lun komentaras: Tolimoje šiaurės provincijoje teko matyti valdininkų ir teisėjų, kurių geriausių chalatų rankovės buvo apibrizgusios. Jie visai pamiršo, kad tuose kraštuose jie atstovauja Imperatoriaus valiai. 

C/ Okultinių mokslų magistro Johanneso Kuntschiaus komentaras: 

Įženk į veidrodį – ir keičiasi lemtis,

Aistringas šnabždesys tave gyvent pažadins.

Jau nežinai – esi ar nekenti,

Ir kuo tapai, save stikle praradęs.

XLVIII

„Gyvenimas – liūdnas dalykas, bet užtai alga juokinga.“ 

Mąstytojas

Analizė ir komentaras:

A/ Keliautojo ir eseisto Aleksandro Nikitino komentaras: O kaipgi – turi būti dar kas nors subalansuota šiam pasaulyje, ne tik šampūnas.

B/ Trečios kategorijos valdininko ir kalnų upelių poeto Chuan Lun komentaras: Kai žvelgiu į krintančius vyšnių žiedlapius, mąstau – ką reiškia du aukso lydiniai žmogui, kuris po akimirksnio pamatys protėvius. 

C/ Okultinių mokslų magistro Johanneso Kuntschiaus komentaras: 

Tik vienas žingsnis, vienas žvilgsnis, vienas mostas – 

Ir pakviečia tave spalvota karalystė.

Ranka sunki pamoja, kviečia, glosto –

Ji leidžia tau dar vienąkart suklysti.

XLIX

„Svarbu, kad intelektuali nuosavybė netaptų intelektualiu nekilnojamu turtu.“

Mąstytojas

Analizė ir komentaras:

A/ Keliautojo ir eseisto Aleksandro Nikitino komentaras: Kartais turi mintį, kurią nežinai kur dėti. Niekas tokiais atvejais taip nepadeda, kaip širdingas pokalbis su senais draugais.

B/ Garsaus tadžikų moralisto ir pasakėtininko Abdulos Abdulajevo komentaras: Šeichas kartą tarė dervišui: „Esi mano valdinys, vadinasi, ir tavo mintys priklauso man.“ Atsakė dervišas: „Tik vienu būdu tu jas gali pasisavinti, valdove – nukirtęs galvą klajokliui.“

C/ Samurajaus Mikido Nikicharos komentaras:

Virš upelio gluosnis palinkęs,

Virš kalnų – iškeliaujantys paukščiai.

Išeidamas uždarau trobelės duris.

L

„Pikčiausia, kai tavo svajonė išsipildo kitam.“

Mąstytojas

Analizė ir komentaras:

A/ Keliautojo ir eseisto Aleksandro Nikitino komentaras: Ir tuomet tiesiog privalu priversti svajoti kitus – ką žinai…

B/ Garsaus tadžikų moralisto ir pasakėtininko Abdulos Abdulajevo komentaras: Šeichas kartą tarė dervišui: „Kitados svajojau klajoti dykumoje ir grožėtis saulėlydžiais.“ Atsakė dervišas: „Niekada nesvajojau tapti valdovu.“

C/ Samurajaus Mikido Nikicharos komentaras:

Pro sniegą kalas žolė,

Debesų pilkuma sidabrinė.

Ir prieš metus taip į kalnus žiūrėjau.

LI

„Profesionalas yra tas pats diletantas, tik žinantis, kur suklys.“

Mąstytojas

Analizė ir komentaras:

A/ Keliautojo ir eseisto Aleksandro Nikitino komentaras: O diletantas yra tas pats profesionalas, tik bandantis nuplaukti į Indiją per kitą pusę.

B/ Garsaus tadžikų moralisto ir pasakėtininko Abdulos Abdulajevo komentaras: Šeichas kartą paklausė dervišo, kaip atskirti, kuris viziris geriausiai pataria valdovui. Atsakė dervišas nesusimąstęs: „Tas, kuris buvo bent kartą suklydęs ir nebijo vėl klysti, vertas tavo dėmesio.“

C/ Samurajaus Mikido Nikicharos komentaras:

Upelio vaga palydi į slėnį.

Uoste laivas jau laukia.

Būsiu, kol vėjas pakils.

LII

„Kuklumas – trumpiausias ir greičiausias kelias į užmarštį.“ 

Mąstytojas

Analizė ir komentaras:

A/ Keliautojo ir eseisto Aleksandro Nikitino komentaras: Tuomet: aš genijus, genijus, genijus!!!

B/ Trečios kategorijos valdininko ir kalnų upelių poeto Chuan Lun komentaras: Provincijos teisėjo laikysena turi būti tokia, kad Imperatorius žinotų, jog turi ištikimą tarną, o provincijos gyventojai suprastų, kad Imperatorius juos nuolat stebi. 

C/ Okultinių mokslų magistro Johanneso Kuntschiaus komentaras: 

Kai vienas vėl lieki, tyla

Tave uždaro baltame rate.

Ir nieko tikro, rodos, nebėra –

Naktis vis laidoja ir laidoja tave.

LIII

„Išmintis ne visuomet ateina su amžiumi. Kartais amžius ateina vienas.“

Mąstytojas

Analizė ir komentaras:

A/ Keliautojo ir eseisto Aleksandro Nikitino komentaras: O kartais su amžiumi ateina marazmas.

B/ Trečios kategorijos valdininko ir kalnų upelių poeto Chuan Lun komentaras: Pagarba šeimos vyresniesiems neturi peržengti protėvių ir papročių nustatytų ribų. Ateitis dygsta praeityje, praeitis noksta ateityje. Dabar yra harmonijos metas. 

C/ Okultinių mokslų magistro Johanneso Kuntschiaus komentaras: 

Dienos prabėgančios keičia ir mus, ir pasaulį.

Tik pats kitimas nekinta – matai:

Štai išmintis vėl pavirsta apgaule,

Ir nepasiekiami lieka migloti krantai.

PABAIGA.

Daugiau knygų ieškokite
www.naujasvardas.lt/knygos